ক্ষমতাসীন দলের ১৪ দলীয় জোটের কয়েকজন নেতার সঙ্গে কথা হয় তারা কে কোন দলের সমর্থক। এর মধ্যে ওয়ার্কার্স পাটির সভাপতি ও সমাজ কল্যাণমন্ত্রী রাশেদ খান মেনন জানান, ব্রাজিলের পুরনো সমর্থক তিনি। আগে পরিবার নিয়ে খেলা দেখতে বসতেন তিনি। তবে ছোট দলগুলোর প্রতি বিশেষ সপ্ট কর্নার থাকে তার। রাত জেগে খেলা দেখার অভ্যেস রয়েছে জানিয়ে তিনি বলেন, আমার মেয়ে এখন বিদেশে থাকে। সেখান থেকে মেইল করে খেলা দেখার কথা মনে করিয়ে দিয়েছে সে। তিনি বলেন, সব খেলা না দেখলেও ব্রাজিলের খেলা তিনি দেখবেনই। জাসদ সভাপতি ও তথ্যমন্ত্রী হাসানুল হক ইনু সমর্থক ব্রাজিলের। বাংলাদেশের একসময়কার কৃতি ফুটবলার ও মোহামেডান দলের গোলরক্ষক ইনুর ছেলেও পিতার মতো ব্রাজিলের সমর্থক। তার স্ত্রী জোরালোভাবে কোনও দল সমর্থন না করলেও ব্রাজলের খেলা তার ভালো লাগে বলে জাসদ সভাপতি ইনু বাংলা ট্রিবউনকে জানান। সময় সুযোগ করে বিশ্বকাপ ফুটবলের সব খেলা দেখার চেষ্টা করবেন তিনি।